
A siketség mint konstrukció a magyarországi diskurzusokban

A nyelv a bourdieu-i szimbolikus hatalom gyakorlásának egyik eszközeként részt vesz az érzékelhető entitások reprezentációjában, formatív cselekvőkészsége birtokában nem csupán leírja, de alakítja is azt. Nem független, absztrakt létezőként működik a világban, hanem elválaszthatatlanul kapcsolódik használóihoz, gondolataikhoz, elméleti kereteikhez. Kölcsönhatásban van környezetével, melyben megszületik, és amelyet megteremt.
Mindennapi nyelvhasználatunkban számos fogalmat használunk reflektálatlanul annak jeleként, hogy a nyelvi elemek szemantikai tartalmát meghatározó diskurzusok saját értelmezéseiket képesek észrevétlenül kiterjeszteni a résztvevőkre. Ez a folyamat jól megfigyelhető a fogyatékosság definiálásának hagyományában. A biológiai, orvosi beszédmód alternatíváját kereső szerzők társadalmi, antropológiai, kulturális szempontból is újraértelmezték a kérdést, létrehozva ezzel egy, a patológiaival párhuzamosan működtetett, azzal folyamatos párbeszédet folytató paradigmát. A kisebbség szintén konstrukciónak tekinthető, s ennek használatát is automatikusság jellemzi.
A siketek esetében mindkét fogalom használata részévé vált a tudományos irodalomnak, hallássérült páciensként és nyelvi kisebbség tagjaként egyaránt kezelik a világ siket népességéhez tartozó embereket. A diskurzusok szóhasználatukkal, fogalmi tartományaikkal juttatják legerősebben kifejezésre az általuk képviselt elméleti kiindulópontot. A kognitív nyelvészet rámutat arra, hogy elvontabb tapasztalatainkat elsődlegesen a testhez kötve próbáljuk feldolgozhatóvá tenni, és az entitások kategorizálásakor prototípusok megalkotására törekszünk, mely szükségszerűen maga után vonja az egyszerűsítés folyamatát. A biológiai alapú diskurzust így nem csupán saját regisztere, de a hangzó nyelvi társadalom ismeretelméleti sajátosságai is támogatják.
A dolgozat a közelmúlt nemzetközi szakirodalmával összhangban, annak eredményeit integrált keretben alkalmazva mutatja be a siketség konstruálásának magyarországi módszereit, a hazánkban élő siket közösség belső diskurzusához sorolható szövegek empirikus vizsgálatán keresztül. A mechanizmusok bemutatásán túl arra a kérdésre is próbál választ adni, hogy mennyiben tekinthető a patológiaitól különálló paradigmának a nyelvi-kulturális nézőpont.



